[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.10.2009

COM(2009) 518 végleges

A BIZOTTSÁG JELENTÉSE A TANÁCSNAK, AZ EURÓPAI PARLAMENTNEK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

NEGYEDIK JELENTÉS A POLGÁRI LÉGI KÖZLEKEDÉS VÉDELME TERÜLETÉN KÖZÖS SZABÁLYOK LÉTREHOZÁSÁRÓL SZÓLÓ 2320/2002/EK RENDELET VÉGREHAJTÁSÁRÓL[1]

A BIZOTTSÁG JELENTÉSE A TANÁCSNAK, AZ EURÓPAI PARLAMENTNEK, AZ EURÓPAI GAZDASÁGI ÉS SZOCIÁLIS BIZOTTSÁGNAK ÉS A RÉGIÓK BIZOTTSÁGÁNAK

NEGYEDIK JELENTÉS A POLGÁRI LÉGI KÖZLEKEDÉS VÉDELME TERÜLETÉN KÖZÖS SZABÁLYOK LÉTREHOZÁSÁRÓL SZÓLÓ 2320/2002/EK RENDELET VÉGREHAJTÁSÁRÓL[2]

E jelentés a 2008. január 1. - december 31. közötti időszakra terjed ki

1. BEVEZETÉS

2008 a hatékony légiközlekedés-védelmi rendszer kiépítésének fontos szakaszát jelentette az Európai Közösségen belül. A levont tanulságok éve volt, és lehetőséget biztosított arra, hogy a szeptember 11-i terrortámadásokat követően, 2002-ben elfogadott rendszer végrehajtása és ellenőrzése során nyert 5 évnyi tapasztalat alapján mélyreható felülvizsgálatot végezzünk. Emellett megerősített nemzetközi együttműködés és további műszaki fejlesztések is jellemezték ezt az évet.

A felülvizsgálati eljárás sok pozitív jelenségre világított rá. A főbb jogszabályi követelményeket világosan értelmezték, és általában megfelelően hajtották végre az európai repülőtereken. A megfelelés szintje – lassan bár, de – továbbra is emelkedett és számos tagállam bővítette megfelelés-ellenőrző eszközeit. Nyilvánvaló volt azonban, hogy bizonyos rendelkezések kiigazításra szorulnak az egységes értelmezés elérése, a visszatérő hiányosságok kezelése és az egyéb fejlemények figyelembevétele érdekében. Az ellenőrző rendszerek maguk is ugyanígy finomításra szorultak.

A Közösségnek az egyes új és jövőbeli veszélyekre adott reakciója is megkérdőjeleződött a folyékony robbanószerekkel kapcsolatban 2006-ban bevezetett elővigyázatossági előírások által okozott zavarok miatt. Ez ahhoz vezetett, hogy a védelmi vizsgálatokra vonatkozó eljárások kialakítása tekintetében fokozott együttműködés jött létre a gyártókkal és a nemzetközi partnerekkel. Ezen kívül pedig további lendületet adott azoknak a törekvéseknek, amelyek az elismerési eljárások területén a harmadik országokkal történő megegyezést célozták. Az EU fellépése mindvégig arról tanúskodott, hogy az utasok mozgásának megkönnyítése és a globális megoldások megtalálása érdekében kész a hatékony közreműködésre.

Végezetül pedig, az egész folyamat szempontjából meghatározó volt annak elismerése, hogy fokozottabb átláthatóságra van szükség. A végrehajtási jogszabályokhoz történő hozzáférés korlátozását túlzott mértékűnek ítélték, mivel a nyilvánosság képviselői nem tudtak hozzájutni a megalapozott döntésekhez szükséges tényekhez. Ennek megfelelően azonnal sor került az eredeti rendelkezések átalakítására, és arra vonatkozó kötelezettségvállalás is született, hogy a jövőben biztosított lesz a megfelelő szintű hozzáférés.

Összességében a 2008-as év figyelemreméltó eredményeket hozott az átgondolt légiközlekedés-védelmi környezet kialakítása terén. A tagállamok, a légiközlekedési ágazat és a gyártók komolyan elkötelezték magukat az együttműködés mellett annak érdekében, hogy olyan védelmi megoldásokat találjanak, amelyek a lehető legkisebb kényelmetlenséget jelentik az utasok számára. A tizenkét hónap végére érve azonban senki sem vonhatja kétségbe, hogy jelentős mennyiségű elvégzendő munka van még hátra.

ELSŐ RÉSZ

A VIZSGÁLATOK

1. Általános rész

A 2320/2002/EK rendelet alapján a Bizottságnak vizsgálatokat kell végeznie annak meghatározására, hogy a tagállamok milyen mértékben felelnek meg a légi közlekedés védelméről szóló jogi rendelkezéseknek. Svájc szintén bekapcsolódott a programba, míg Norvégiát és Izlandot az EFTA Felügyeleti Hatóság azonos rendelkezések alapján vizsgálja.

Háromféle vizsgálatra kerül sor:

- az illetékes nemzeti hatóságok vizsgálatai;

- repülőtéri vizsgálatok; és

- nyomon követési vizsgálatok a helyreigazító intézkedések értékelése céljából.

Ezeket a Bizottságnak a légiközlekedés-védelem területén dolgozó 11 ellenőrből álló csapata végzi a tagállamok által kijelölt nemzeti ellenőrökkel együttműködve. Az 1. melléklethez csatoltan található az eddig elvégzett bizottsági vizsgálatokat összefoglaló táblázat, amelyben a 2008-ban lefolytatott vizsgálatok külön szerepelnek.

2. Az illetékes nemzeti hatóságok vizsgálatai

Minden egyes tagállam köteles kijelölni egy illetékes hatóságot, amely összehangolja és figyelemmel kíséri a tagállam nemzeti polgári légiközlekedés-védelmi programját. A Bizottság 2008 folyamán 9 illetékes hatóságot vizsgált. E vizsgálatok a nemzeti polgári légiközlekedés-védelmi program, a nemzeti polgári légiközlekedés-védelmi minőségellenőrzési program és annak végrehajtása, a nemzeti képzési program, valamint a repülőterek és légitársaságok védelmi programjainak értékelésére irányultak.

A 9 hatóság közül hetet vizsgált már korábban a Bizottság. A 2008-ban a jelentések 5 ország esetében magas és kettő esetében elfogadható követelményszintnek megfelelő gyakorlatról számoltak be, a fennmaradó két esetben azonban elégtelen eredmények születtek. A nemzeti polgári légiközlekedés-védelmi programok néhány hiányosság és idejétmúlt hivatkozás ellenére általában jól megfeleltek a jogi követelményeknek. A légi árufuvarozásra vonatkozó egyes követelményekkel együtt meglehetősen gyakran kihagyták a nemzeti polgári légiközlekedés-védelmi programokból azon kis repülőterekre vonatkozó rendelkezéseket is, amelyekre a rendelet értelmében mentességet kértek. A nemzeti minőségellenőrzési programok gyakran nem rendelkeztek az ellenőrzési intézkedések gyakoriságáról, valamint az uniós fogalommeghatározás szerinti értelemben vett védelmi ellenőrzésekről. Számos nemzeti védelmi képzési program nem tartalmazott általános tudatosságnövelő és ismétlődő képzésre vonatkozó megfelelő rendelkezéseket.

A legtöbb hiányosságot azonban a gyors hibafeltáró és hibaelhárító képesség tekintetében találták. A védelmi ellenőrzések hiánya, a kevés tesztelés, valamint a nem megfelelő nyomon követő vizsgálatok általános hibaként jelentkeztek, még a legjobban teljesítő tagállamok némelyikének esetében is. Sokkal súlyosabb, ugyanakkor ritkábban előforduló hiányosságként az ellenőrök találtak hosszú időszakon keresztül egyáltalán nem látogatott repülőtereket, rövid és nem kellő gyakoriságú ellenőrzéseket, illetve jelentős késedelemmel végrehajtott helyreigazító intézkedéseket.

Szinte valamennyi repülőtér védelmi programja naprakész volt és ezeket a tagállamok ellenőrizték. A légitársaságok védelmi programjainak ellenőrzése kevésbé tűnt szigorúnak, különösen az EU-n kívül bejegyzett légitársaságok esetében. Az ellenőrzések nyomán arra derült fény, hogy ezek gyakran nem tettek eleget valamennyi követelménynek, még azokban az esetekben sem, amikor az illetékes hatóság jóváhagyta azokat.

3. A repülőtereken végzett előzetes vizsgálatok

2008-ban 10 előzetes vizsgálatot hajtottak végre a repülőtereken, amelyek megállapításai nagyjából összhangban voltak a korábbi vizsgálatok megállapításaival. A polgári légi közlekedés védelmének fenntartása szempontjából általában legfontosabbnak tekintett négy területen (repülőterek védelme, repülőgép-védelem, az utasok és a kézipoggyász, továbbá a feladott poggyász) azonban némi javulás mutatkozott, még akkor is, ha ez nem teljesen tapasztalati úton gyűjtött adatokon alapult. (Minden évben más repülőterekre esik a választás, ezért nem végezhető közvetlen összehasonlítás.) Hosszabb távon, évről évre javulás volt tapasztalható e kulcsfontosságú területeken, ahol a megfelelési szintek a 2004-es 50%-ról 2008-ban 78%-ra nőttek.

A 2008-ban vizsgált 10 repülőtéren a belépés-ellenőrzéshez és a személyzet átvizsgálásához kapcsolódó területek voltak a leggyengébbek. Összességében a szabvány megfelelési szintek a légifuvarozóknál nem voltak olyan magasak, mint a repülőterek esetében, bár 2007 és 2008 között nagyobb mértékű általános javulás következett be. A repülőgépek átvizsgálása és ellenőrzése, valamint a repülőgép-védelem voltak a legtöbb további erőfeszítést igénylő területek.

Az utasokra és a kézipoggyászra vonatozó rendelkezéseket többnyire megfelelően betartották, bár néhány vizsgált repülőtér esetében az emberi tényezőkből eredő komoly hiányosságokról érkeztek jelentések. A feladott poggyász átvizsgálása tekintetében a megfelelés rendkívül magas volt, az igen nagyszámú rendelkezések ellenére egyetlen hiányosságról sem érkezett bejelentés.

4. Nyomon követő vizsgálatok

A végrehajtás szintjére és a hiányosságok kijavítására irányuló bizottsági ellenőrzés részeként – és gyakorlatilag mindig, amikor számos súlyos hiányosságra derítenek fényt repülőterekkel kapcsolatban – a Bizottság nyomon követő vizsgálatot folytat. 2008-ban 8 ilyen vizsgálatot hajtottak végre az EU repülőterein.

A megállapítások alapján kiderült, hogy az előző évekhez képest több hiányosságot orvosoltak már a nyomon követő vizsgálatok megkezdéséig. Számos súlyos hiányosságot (az észleltek kb. 13%-át) azonban nem kezeltek megfelelő módon a Bizottság ellenőrei visszatértéig sem. Általánosságban megállapítható, hogy a szerkezeti változtatásokkal megoldható hiányosságokat nagyon hatékonyan kijavították, míg az emberi tényezőkkel kapcsolatos hiányosságok gyakorlatilag megoldhatatlannak bizonyultak.

5. Függőben lévő ügyek, a 15. cikkel kapcsolatos esetek és bírósági eljárások

Minden vizsgálatnál keletkezik egy ügyirat, amely mindaddig lezáratlan marad, amíg a Bizottság meg nem állapítja, hogy a megfelelő helyreigazító intézkedéseket megtették. Az ügyek általában az elért eredményekről szóló jelentések és az illetékes hatóságtól kapott garancia alapján kerülnek lezárásra, amennyiben nyomon követő vizsgálatot nem tartanak szükségesnek. Az ügyek lezárása szempontjából 2008 különösen sikeres évnek bizonyult 36 ügy kielégítő módon történő befejezésével. Az év végén összességében 15 az illetékes hatóságokkal, és 16 a repülőtéri vizsgálatokkal kapcsolatos ügy maradt lezáratlan.

Az 1486/2003/EK rendelet[3] 15. cikke akkor kerül alkalmazásra, amikor a megfelelés hiánya olyan súlyosnak minősíthető, hogy az a polgári légiközlekedés-védelem általános szintjére jelentős veszélyt jelent a Közösségben. Ezekben az esetekben valamennyi egyéb illetékes hatóságot riasztják. Egyetlen 15. cikkel kapcsolatos, még 2007 októberében indított eljárás maradt lezáratlan 2008 júliusáig, új esetek azonban nem merültek fel.

2008 folyamán a Bizottság kettő 2007-ben indított jogsértési eljárást zárt le, és 4 másikat indított, általában a nem megfelelő ellenőrzési intézkedések, valamint a nemzeti ellenőrök hiánya miatt. Az egyik ilyen jogsértési eljárást hónapokon belül lezárták, de a másik 3 az év végén még lezáratlan maradt.

6. A tagállamok saját értékelései

Az 1217/2003/EK bizottsági rendelet[4] 6. cikke alapján a tagállamok kötelesek minden évben február végéig éves jelentést benyújtani a Bizottságnak, amely a megfelelés tekintetében nemzeti szinten végrehajtott ellenőrzés eredményeit tartalmazza az előző év januártól decemberig tartó időszakára vonatkozóan. Néhány 2008-as nemzeti jelentés az embernapok alacsony számát, a követelmények nem teljes körű teljesítését, a védelmi ellenőrzések hiányát, illetve nem megfelelő nyomon követő vizsgálatokat tárt fel. Az előző évekhez hasonlóan a jelentésekben magasabb szintű megfelelés kerül bemutatásra, mint amilyet a bizottsági vizsgálatok megállapítanak, de általában ugyanazokat a hiányosság típusokat azonosították. Most először fordult elő, hogy valamennyi benyújtott jelentés a Bizottság által kidolgozott sablont követte.

MÁSODIK RÉSZ

A JOGSZABÁLYOK

1. Általános rész

A 2320/2002/EK rendelet elfogadása óta a Bizottság, valamint a tagállamok és az ágazat között folyamatos együttműködés jött létre a légi közlekedés védelmét szabályozó jogi rendelkezések kidolgozása, és szükség esetén azok módosítása területén. Különösen aktív tevékenység jellemezte a 2008-as évet, amelynek során az elmúlt öt év tapasztalatára építve a hatályos rendelkezések kiegészítésére vagy módosítására került sor, illetve az egész jogalkotási csomag alapos felülvizsgálata alapján megfelelő jogi formába dolgozták át a szövegeket.

2. Elfogadott és javasolt jogszabályok

2008 során a következő jogszabályi változásokra került sor:

- a veszélyes tárgyak képét kivetítő rendszer alkalmazásáról szóló 23/2008/EK rendelet[5] elfogadása;

- a kézipoggyász méretének korlátozását megszűntető 358/2008/EK rendelet[6] elfogadása;

- a 622/2003/EK rendeletet[7] helyettesítő és hatályon kívül helyező 820/2008/EK rendelet[8] és 4333/2008/EK határozat[9] elfogadása;

- a 2010 áprilisában hatályát vesztő 2320/2002/EK rendeletet felváltó új, 300/2008/EK keretrendelet[10] elfogadása;

- a 820/2008/EK rendelet módosítása, amely 6 horvátországi repülőtéren vámmentesen vásárolt folyadékok esetében lehetővé teszi a további átvizsgálás alóli mentességet;

- az 1217/2003/EK (nemzeti minőség-ellenőrzés) és az 1486/2003/EK (a tagállamok bizottsági vizsgálata) rendeletet felváltó új szövegek véglegesítése;

- a második szintű új szabályozás véglegesítése, amely a 300/2008/EK rendelet és a tervezett új végrehajtási jogszabály[11] közötti kapcsolatot fogja biztosítani; és

- legfőképpen a 820/2008/EK rendeletet és a 4333/2008/EK határozatot 2010. áprilisától felváltó új végrehajtási rendelet és határozat előkészítésének alapos kidolgozása.

A szövegek kidolgozására a következő alkalmakkal került sor: a légiközlekedés-védelmi szabályozási bizottság 8 ülésén, amelyeken valamennyi tagállam mellett Norvégia, Izland és Svájc is képviseltette magát; az érdekelt felek légiközlekedés-védelemmel foglalkozó tanácsadó csoportjának 8 ülésén, amelynek keretében a repülőtereket, légitársaságokat, légifuvarozókat és pilótákat képviselő ágazati testületek cserélnek eszmét, valamint a tagállamok és az ágazat bevonásával megtartott számos célzott munkacsoportülésen. Külön a folyékony robbanószerek kérdésével foglalkozó célzott ülések megtartására is sor került.

3. Kiegészítés és módosítás

A konkrét eredmények szempontjából a hatályos rendelkezések új részletekkel történő kiegészítése viszonylag kis részét képezte a jogalkotási programnak 2008 folyamán. Csak egy új – a veszélyes tárgyak képét kivetítő rendszer (TIP) alkalmazásáról szóló 23/2008/EK – rendeletet tettek közzé az év elején, amelynek tényleges kidolgozása tulajdonképpen már 2007-ben befejeződött. (A TIP a személyzet képzését és koncentráló képességének fenntartását segítő olyan rendszer, amely elektronikus képet alkot a csomagokban lévő veszélyes tárgyakról.)

A légi közlekedés védelméről szóló jogszabályokat két módosító intézkedéssel igazították ki az e jelentés által lefedett időszak alatt. Az egyik egy tervezett rendelkezés megszüntetetéséről, a másik egy új mentesség biztosításáról szólt. A megszűntetés a 358/2008/EK rendeleten belül a kézi poggyász méretének tervezett korlátozására vonatkozott, amelyről a 2006 augusztusában a folyékony robbanószerekkel kapcsolatos elővigyázatossági eljárások bevezetését követően született megállapodás, és amelyet később szükségtelenül korlátozónak ítéltek. A 820/2008/EK rendelet mellékletében történő felsorolással biztosított új mentesség ugyanakkor lehetővé tette 6 horvátországi repülőtéren vámmentesen megvásárolt folyadékok uniós átszállási pontokon való elfogadását.

4. A jogi eszköz megváltoztatása

Az információhoz való hozzáférés tárgyában emelt jogi kifogást[12] követően a Bizottság újravizsgálta a légi közlekedés védelméről szóló jogszabályok azon elemeit, amelyeket korábban nem hoztak nyilvánosságra.

A Bizottság úgy határozott, hogy új rendeletet tesz közzé, amelyet elsősorban a tiltott cikkek részleteihez való nyilvános hozzáférés megkönnyítése érdekében a Hivatalos Lapban tesz hozzáférhetővé.

5. Az új szabályozási keret és végrehajtási csomag

A jogszabályi változtatásokkal kapcsolatos idő és energia ráfordítás szempontjából ez igényli a tagállamok, az ágazat és a Bizottság részéről a legnagyobb kötelezettségvállalást. A 2320/2002/EK rendeletet 2010 áprilisában hatályon kívül helyező és annak helyébe lépő új 300/2008/EK keretrendeletet 2008 márciusában tették közzé. Az év végére előrehaladott szakaszához ért a végrehajtási szabályok második és harmadik szintjének, valamint az új vizsgálati szövegeknek a kidolgozása.

A második szint[13] a keretrendszer kidolgozásának részeként felsorolja többek között az utasok, a poggyászok vagy a rakomány átvizsgálásakor alkalmazható technikákat, a tilalom alá eső cikkek fajtáit, valamint a harmadik országokkal kötendő megállapodások kritériumait. A pozitív teszteredmények alapján (lásd a 3. részt.) a Bizottság eredetileg a testszkennerek alkalmazását lehetővé tevő rendelkezések felvételét javasolta, amelyek pontos paraméterei még meghatározásra várnak. Az Európai Parlament azonban úgy találta, hogy ennek elfogadása előtt számos emberi jogi, egészségügyi és adatvédelmi kérdésre kell választ adni. A Bizottság ennek megfelelően módosította a jogszabálytervezetet, és e lehetőséget további tanulmányozásig eltávolította belőle.

A harmadik szint tartalmazni fogja a részletes végrehajtási követelményeket, foglalkozni fog a hatályos jogszabályok egyes területein előforduló túl szigorú rendelkezések kérdésével, valamint a védelmi szabályozás egyéb területeken fellelhető hiányosságaival. A megvitatott kérdések között szerepeltek: a repülőgépek átvizsgálására és ellenőrzésére vonatkozó előírások lehetséges módosításai, valamennyi légitársaság azon kötelezettségének feloldása, amely szerint a védelmi programokat be kell nyújtaniuk jóváhagyásra a tagállamok számára, a tilalom alá eső árucikkek naprakész, nemzetközileg elfogatott listájának összeállítása, az élelmezési és a takarítási készletekre vonatkozó részletesebb szabályok kidolgozása, valamint a személyzeti felvételi és képzési politikák kidolgozása.

HARMADIK RÉSZ

TESZTELÉSEK, VIZSGÁLATOK, KÍSÉRLETEK

1. Tesztelés

A tagállamok bármikor tesztelhetnek új felszereléseket és módszereket, ha ezek alkalmazása a meglévő jogszabályi követelményekkel összhangban történik. Ha a tesztelés azzal jár, hogy e követelményeket új műszaki módszerekkel illetve eljárásokkal váltják fel, akkor először a Bizottság hozzájárulását kell kérni és a tesztelést legfeljebb 30 hónapra kell korlátozni.

2008-ban korlátozott számú tesztelést végeztek. Ezek során a személyzetet és az utasokat milliméteres hullámú és backscatter testszkennerek segítségével, míg a feladott poggyászt és a rakományt kutyák segítségével vizsgálták át. Vizsgálták a kézi poggyászokon belüli laptopok átvilágításának hatékonyságát is, szemben azzal a jelenlegi követelménnyel, amely szerint a laptopot ki kell venni a poggyászból.

A kutyás kísérletek eredményeinek hatására a Bizottság és a tagállamok egyetértettek abban, hogy ki kell dolgozni a kutyák alkalmazásának feltételeiről szóló jogszabályt. A laptop kísérleteket ideiglenesen leállították, mert nem jártak meggyőző eredménnyel.

2. Vizsgálatok

Ez idő alatt a Bizottság részéről lefolytatott két vizsgálat fejeződött be. Az egyik az utasok és a rakomány átvizsgálását végző kutyák alkalmazására, a másik az emberi tényezőnek a védelmi vizsgálatok hatékonyságára gyakorolt hatására irányult. Az új jogszabálytervezet képzésről szóló fejezete számos rendelkezéssel egészült ki az e vizsgálatok során született javaslatok eredményeképpen, amelyek a kutyák alkalmazását szabályozó jövőbeli rendelkezésekről folytatott számos munkacsoport megbeszélés témájául is szolgáltak.

3. Kísérletek

A Bizottság ezenkívül lezárta a légi áruforgalmi kísérleti adatbázison végzett vizsgálatát, amellyel a légi rakományok biztonságos mozgását kívánta elősegíteni. Ezt sikeresnek ítélték, és egy kötelezően alkalmazandó adatbázis kiépítésére szolgáló olyan projekt létrehozását kezdeményezték, amelynek gazdája és irányítója a Bizottság lenne.

NEGYEDIK RÉSZ

NEMZETKÖZI TESTÜLETEKKEL ÉS HARMADIK ORSZÁGOKKAL FOLYTATOTT PÁRBESZÉD

1. Általános rész

A Bizottságot rendszeresen bevonják a nemzetközi testületekkel, illetve harmadik országokkal folytatott, a légi közlekedés védelméről szóló két- illetve többoldalú megbeszélésekbe. Ez lehetőséget nyújt arra, hogy a legjobban bevált gyakorlatot megosszák egymással, tapasztalataikat kicseréljék, és a védelmi problémákra globális megoldásokat találjanak.

2. Nemzetközi testületek

A Bizottság rendszeresen részt vesz a Nemzetközi Polgári Repülési Szervezet (ICAO) légiközlekedés-védelmi csoportjának ülésein, javaslatokat nyújt be és szorosan együttműködik más tagokkal különböző stratégiák kidolgozásában, amelyek középpontjában jelenleg egyértelműen a folyadékok kérdése áll. A Bizottság és némely harmadik ország – főleg az Egyesült Államok, Kanada és Ausztrália – között is együttműködés jött létre közös álláspont kialakítása, illetve ICAO-nak szánt dokumentumok közös benyújtása érdekében. A Bizottság kétoldalú megállapodást kötött az ICAO-val a vizsgálatokról szóló együttműködési nyilatkozat aláírásáról azzal a céllal, hogy csökkentsék az azokkal a területekkel kapcsolatos ICAO vizsgálatokat Európában, amelyeket a nemzeti vizsgálati programok és a Bizottság saját vizsgálati programjai már lefednek.

Az Európai Polgári Repülési Konferenciával (ECAC) való együttműködés szintén jó, amelynek részeként a Bizottság részt vesz az ECAC műszaki és képzési csoportja ülésein. Az e csoportokon belül kialakított következtetéseket – a szabályozási bizottságon belül folytatott további egyeztetéseket követően – beépítették a végrehajtási jogszabálytervezetbe és a folyadékokkal kapcsolatos menetrendbe.

3. Harmadik országok

A harmadik országokkal folytatott egyéb kétoldalú törekvések alapvetően két kategóriába sorolhatók: az egyszeri védelmi ellenőrzésre vonatkozó jövőbeli megállapodásokra és a folyadékok mentességének előkészítésére irányuló törekvésekre. Az egyszeri védelmi ellenőrzés kérdésében messze az Egyesült Államokkal sikerült elérni a legnagyobb előrelépést, ahol hasonlóképpen magasak a védelmi normák, mint Európában. Az érintett kérdések megvitatására 2008-ban az EU és az Egyesült Államok között felállítottak egy közlekedési együttműködési csoportot és részletes összehasonlító elemzést készítettek a tengeren innen és túl végrehajtott intézkedésekről. Kevés jelentős különbség tapasztalható és a tagállamok nagy érdeklődést tanúsítanak egy esetleges megállapodás megkötése iránt. A kölcsönös repülőtéri vizsgálatokról szóló jegyzőkönyv már hatályba lépett: a Szállításbiztonsági Hivatal (TSA) az Unió tagállamaiból érkező 12 nemzeti ellenőrt képzett ki a vizsgálataikban megfigyelőként való részvételre és a TSA ellenőrök is azonos feltételek mellett vettek részt közösségi vizsgálatokban.

A Bizottság folyamatos előrehaladást ért el a vámmentes folyadékokról szóló megállapodások terén és a fent említettek szerint mentességet javasolt a horvátországi repülőtereken vámmentesen vásárolt cikkek számára. Más harmadik országokkal kapcsolatban is született néhány javaslat, de egyik sem teljesítette időben valamennyi feltételt ahhoz, hogy az ügyben 2008 vége előtt ellenőrző látogatást tervezzenek.

ÖTÖDIK RÉSZ

A LÉGIKÖZLEKEDÉS-VÉDELEM FINANSZÍROZÁSA

A légiközlekedés-védelmi intézkedésekről folytatott megbeszélések során rendszeresen felmerült a légiközlekedés-védelem finanszírozásának kérdése. A tagállamok általában arra az álláspontra helyezkednek, hogy az ágazatnak kell állnia a költségeket, meghagyva számára a lehetőséget, hogy átháríthassa azt az utasokra. Az ágazat és néhány európai parlamenti képviselő ezzel szemben a nagyobb állami támogatás mellett érvelnek. A Bizottság vállalta, hogy összeállít egy jelentést[14] a témáról a 300/2008/EK keretrendelet elfogadása kapcsán. Ennek célja, hogy azonosítsa azon alapelveket, amelyek a jövőbeni jogalkotói kezdeményezések alapjául szolgálhatnak.

HATODIK RÉSZ

A JÖVŐ FELADATAI

A Bizottság munkaprogramja a következőket foglalja magában 2009-re:

- az új végrehajtási jogszabályok véglegesítése;

- a folyékony robbanóanyagok jelentette veszély újfajta kezelési módjainak megtalálása;

- harmadik országokkal létrejövő, az egyszeri védelmi ellenőrzésre vonatkozó megállapodások megkötésének előmozdítása;

- a vizsgálati program folytatása (ideértve a megfigyelőként való részvételt egyes, az Egyesült Államokban folyó vizsgálatokban);

- a tagállamok támogatása a nemzeti minőség-ellenőrzési programok fejlesztésében és harmonizálásában;

- a tanulmányok eredményeinek elemzése; és

- a légiközlekedés-védelem finanszírozásával kapcsolatosan a legmegfelelőbb megközelítés megtalálása.

KÖVETKEZTETÉS

Habár a jogalkotás tekintetében sok fejlemény történt 2008 folyamán, csak kevés jogszabályi változásra került sor. Ez lehetőséget nyújtott a tagállamok számára, hogy az előző években elért eredményeket megszilárdítsák, különösen az újabb, pl. a légi rakománnyal kapcsolatos rendelkezések tekintetében. A vizsgálati eredmények egybehangzó volta ugyanakkor lehetővé tette, hogy a Bizottság azonosítsa a gyenge pontokat és kielemezze az okokat. Ezt követően tudott a szükséges új jogszabályra javaslatot tenni, illetve képes volt azonosítani a jövőbeni tanulmányozásra vagy kutatásra szoruló területeket. Ezzel párhuzamosan, a jogi kifogások eredményeképpen sokkal nagyobb figyelem irányult az átláthatóságra, a nyilvánossággal folytatott kommunikációra, valamint a vitafórumok biztosítására. Szerencsére a programot nem szakította félbe európai repülőterek ellen irányuló újabb súlyos terrortámadás-kísérlet, és a polgári légi közlekedést veszélyeztető új terrorista módszer sem jelent meg.

Ugyanakkor a folyékony robbanószerek által jelentett lehetséges veszélyek kezelése során megerősödött a nemzetközi együttműködés és a gyártókkal való kapcsolat. Ez hozzájárul ahhoz, hogy a különböző földrészek között utazó közönség számára hatékonyabb légiközlekedés-védelmi környezet jöjjön létre, miközben a jövőbeli technológiai lehetőségekre vonatkozóan növeli a jogalkotók tudatosságát.

Összességében a 2008-as év rengeteg kemény munkával járt és jelentős előrelépést hozott. Ebben az évben fektették le ugyanis az új évtized légiközlekedés-védelmi rendszerének alapjait.

MELLÉKLET Bizottsági vizsgálatok tagállamonként (2008.12.31.)

Tagállam | Az ellenőrzések száma 2008. január – 2008. december (a nyomon követő ellenőrzésekkel együtt) | Az összes ellenőrzés száma, 2004–2008 (a nyomon követő ellenőrzésekkel együtt) |

Ausztria | 0 | 6 |

Belgium | 2 | 6 |

Bulgária | 1 | 2 |

Ciprus | 0 | 4 |

Cseh Köztársaság | 1 | 4 |

Dánia | 1 | 6 |

Egyesült Királyság | 3 | 10 |

Észtország | 0 | 3 |

Finnország | 2 | 6 |

Franciaország | 1 | 8 |

Görögország | 1 | 9 |

Hollandia | 2 | 6 |

Írország | 0 | 5 |

Lengyelország | 1 | 6 |

Lettország | 0 | 3 |

Litvánia | 0 | 3 |

Luxemburg | 0 | 4 |

Magyarország | 1 | 3 |

Málta | 0 | 2 |

Németország | 2 | 10 |

Olaszország | 2 | 9 |

Portugália | 2 | 5 |

Románia | 1 | 2 |

Spanyolország | 1 | 4 |

Svédország | 1 | 6 |

Szlovákia | 0 | 3 |

Szlovénia | 1 | 7 |

Svájc[15] | 1 | 2 |

ÖSSZESEN | 27 | 144 |

Az EFTA Felügyeleti Hatóság vizsgálatai (2008.12.31.)

EGT-tagállam/ EFTA-állam | Az ellenőrzések száma 2008. január – 2008. december (a nyomon követő ellenőrzésekkel együtt) | Az összes ellenőrzés száma, 2004–2008 (a nyomon követő ellenőrzésekkel együtt) |

Izland | 1 | 5 |

Norvégia | 4 | 23 |

ÖSSZESEN | 5 | 28 |

[pic][pic][pic][pic][pic][pic]

[1] HL L 355., 2002.12.30., 1. o.

[2] A Bizottság 1486/2003/EK rendelete a polgári légiközlekedés-védelem területén történő bizottsági vizsgálatok lefolytatására vonatkozó eljárások megállapításáról, HL L 213., 2003.8.23., 3. o.

[3] A Bizottság 1217/2003/EK rendelete a nemzeti polgári repülésbiztonság minőségellenőrzési programjaira vonatkozó közös előírások megállapításáról, HL L 169., 2003.7.8., 44. o.

[4] A Bizottság 23/2008/EK rendelete (2008. január 11.) az egységes légiközlekedés-védelmi követelményrendszer végrehajtásához szükséges intézkedések meghatározásáról szóló 622/2003/EK bizottsági rendelet módosításáról, HL L 9., 2008.1.12., 12. o.

[5] A Bizottság 358/2008/EK rendelete (2008. április 22.) az egységes légiközlekedés-védelmi követelményrendszer végrehajtásához szükséges intézkedések meghatározásáról szóló 622/2003/EK rendelet módosításáról, HL L 111, 2008.4.23., 5. o.

[6] A Bizottság 622/2003/EK rendelete az egységes légiközlekedés-védelmi követelményrendszer végrehajtásához szükséges intézkedések meghatározásáról, HL L 89., 2003.4.5., 9. o.

[7] A Bizottság 820/2008/EK rendelete (2008. augusztus 8.) az egységes légiközlekedés-védelmi követelményrendszer végrehajtásához szükséges intézkedések meghatározásáról, HL L 221, 2008.8.19., 8. o.

[8] A HL-ben nem tették közzé.

[9] Az Európai Parlament és a Tanács 300/2008/EK rendelete (2008. március 11.), HL L 97,2008.4.9., 72. o.

[10] Jelenleg a Bizottság 272/2009/EK rendelete (2009. április 2.) a polgári légi közlekedés védelméről szóló 300/2008/EK európai parlamenti és tanácsi rendelet mellékletében foglalt közös alapkövetelmények kiegészítéséről, HL L 91, 2009.4.3., 7. o.

[11] A C-345/06. sz. Heinrich-ügy.

[12] Lásd a 10. lábjegyzetet.

[13] COM(2009) 30 végleges (2009.2.2.)

[14] A Bizottság egy, az Európai Unió és Svájc között létrejött kétoldalú megállapodás értelmében folytathat vizsgálatokat Svájcban.